คลังเมินลอยตัวค่าบาท
ยันบริหารตามกลไกตลาด ทุนสำรองฯลดเล็กน้อย
20 ส.ค. 2559

ยันบริหารตามกลไกตลาด ทุนสำรองฯลดเล็กน้อย
โพสต์ทูเดย์ - คลังปัดข้อเสนอเอกชนขอลอยตัวค่าเงินบาท ยันไม่ทำอะไรสวนตลาดโลก
นายสมชัย สัจจพงษ์ ปลัดกระทรวงการคลัง เปิดเผยว่า ไม่เห็นด้วยกับข้อเสนอของเอกชนบางรายที่ให้ธนาคารแห่งประเทศไทย (ธปท.) ลอยตัวค่าเงินบาท เพราะค่าเงินบาทของไทยปัจจุบันเปลี่ยนแปลงตามกลไกตลาด ซึ่งเหมาะสมและดีอยู่แล้ว การกลับไปลอยตัวหรือคงค่าเงินบาทจะเป็นการดำเนินการที่สวนทางกับตลาดและกระแสโลก และปัจจุบัน ธปท.ดูแลการเคลื่อนไหวค่าเงินบาทอย่างใกล้ชิด
“ค่าเงินบาทอ่อนหรือแข็งมีทั้งผู้ที่ได้และเสียประโยชน์ไปพร้อมๆ กัน การบริหารค่าเงินบาทตามกลไกตลาดมีความสมดุล ไม่ควรไปทำค่าเงินให้สวนทางกับตลาด” นายสมชัย กล่าว
ด้าน ธปท.รายงานฐานะเงินทุนสำรองระหว่างประเทศ ณ วันที่ 11 ส.ค. อยู่ที่ 1.818 แสนล้านเหรียญสหรัฐ หรือประมาณ 6.325 ล้านล้านบาท ลดลง 700 ล้านเหรียญสหรัฐ หรือประมาณ 2.42 หมื่นล้านบาท หากคิดอัตราแลกเปลี่ยนเช้านี้ที่ 34.55 บาท/เหรียญสหรัฐ เทียบกับสัปดาห์ก่อนหน้าที่มีทุนสำรองฯ 1.825 แสนล้านเหรียญสหรัฐ หรือประมาณ 6.360 ล้านล้านบาท
ขณะที่ฐานะซื้อเงินตราต่างประเทศล่วงหน้าสุทธิอยู่ที่ 1.76 หมื่นล้านเหรียญสหรัฐ เพิ่มขึ้น 1,500 ล้านเหรียญสหรัฐ ส่งผลให้ทุนสำรองฯ สุทธิอยู่ที่ 1.994 แสนล้านเหรียญสหรัฐ สูงขึ้นต่อเนื่องจากสัปดาห์ก่อนที่มี 1.986 แสนล้านเหรียญสหรัฐ และสูงขึ้น 3.1 หมื่นล้านเหรียญสหรัฐ เมื่อเทียบกับต้นปี
นักค้าเงินธนาคารพาณิชย์ กล่าวว่า ทุนสำรองฯ ลดลงเล็กน้อย 700 ล้านเหรียญสหรัฐ ส่วนหนึ่งน่าจะเป็นผลจากการลดการเข้าซื้อเงินเหรียญสหรัฐเข้าเก็บในทุนสำรองฯ ของทางการเพื่อดูแลตลาด หลังจากเงินบาทเคลื่อนไหวไม่ผันผวนมาก ทางการก็อาจจะลดการเข้าดูแล และบางช่วงอาจขายเงินเหรียญสหรัฐออกมาด้วย ทำให้ทุนสำรองฯ ลดลงบ้าง